Μαχιντεβράν Σουλτάνα

Ετυμολογία ονόματος

Το όνομα Μαχιντεβράν σημαίνει "αυτή που είναι πάντα όμορφη", "εκείνη, η ομορφιά της οποίας δεν εξασθενεί ποτέ" ή "ωραία εποχή". Μία άλλη σημασία του ονόματός της είναι "Σελήνη της Ευτυχίας". Ο Σουλεϊμάν ήταν εκείνος που την ονόμασε Μαχιντεβράν Γκιουλμπαχάρ (τουρκ. Mahidevran Gülbahar), καθώς στα τούρκικα Γκιούλ σημαίνει "ρόδο" και Μπαχάρ σημαίνει "άνοιξη". Γκιουλμπαχάρ σημαίνει ρόδο της Άνοιξης. Ήταν γνωστή ως η ομορφότερη Σουλτανα στην Οθωμανική ιστορία, έχοντας καστανά μαλλιά και πράσινα μάτια.

Βιογραφία

Η καταγωγή της Μαχιντεβράν Σουλτάν ήταν ή από την Αλβανία ή από τον Καύκασο. Ο Σουλεϊμάν ήταν ακόμη πρίγκιπας και κυβερνήτης της Μανίσας όταν εκείνη γέννησε τον γιο τους Ηγεμόνα Μουσταφά, το 1515. Ακολούθησε η γέννηση της Ραζιγιέ Σουλτάν το 1525. Πιθανότατα να ήταν η μητέρα του Ηγεμόνα Αμπντουλάχ ο οποίος γεννήθηκε το 1522 αν και οι πηγές ισχυρίζονται ότι ήταν γιος της Χουρέμ Σουλτάν.
Όταν πέθανε ο πατέρας του Σουλεϊμάν, ο Σουλτάνος Σελίμ Α΄ το 1520, ο Σουλεϊμάν εγκαταστάθηκε στην Κωνσταντινούπολη, την πρωτεύουσα της αυτοκρατορίας, μαζί με την οικογένειά του για να ανέβει στο θρόνο.
Στο χαρέμι της Κωνσταντινούπολης, η Μαχιντεβράν Σουλτάν είχε μία πολύ ισχυρή αντίπαλο, την Χουρέμ Σουλτάν, η οποία σύντομα αποδείχτηκε ότι ήταν η αγαπημένη σύντροφος του Σουλεϊμάν, καθώς ήταν η νόμιμη σύζυγός του. Η Χουρέμ Σουλτάν γέννησε τον πρώτο της γιο τον Μεχμέτ το 1521 (ο οποίος πέθανε το 1543) και αργότερα το 1524 τον Σελίμ, τον μελλοντικό σουλτάνο Σελίμ Β΄, καταστρέφοντας τη δύναμη της Μαχιντεβράν ως μητέρας του μοναδικού γιου του σουλτάνου. 
Η αντιζηλία μεταξύ των δύο γυναικών υποκινήθηκε εν μέρει από την Βαλιντέ Σουλτάν, Αϊσέ Χαφσά Σουλτάν, τη μητέρα του Σουλεϊμάν. Ωστόσο, μετά το θάνατό της το 1534, ο ανταγωνισμός ήταν ολοφάνερος. Η κατάσταση επιδεινώθηκε όταν ξέσπασε μία διαμάχη ανάμεσα στις δύο γυναίκες, κατά τη διάρκεια της οποίας η Μαχιντεβράν τραυμάτισε τη Χουρέμ. 
Το περιστατικό αυτό εκνεύρισε τον Σουλεϊμάν, ο οποίος μεταγενέστερα έστειλε την Μαχιντεβράν Σουλτάν να μείνει μαζί με το γιο της. Σύμφωνα με την τουρκική παράδοση, όλοι οι πρίγκιπες είχαν την υποχρέωση να εργαστούν ως επαρχιακοί κυβερνήτες ως μέρος της εκπαίδευσής τους. Ο Μουσταφά στάλθηκε στην Μανίσα και η Μαχιντεβράν Σουλτάν τον συνόδευσε εκεί.
Προς το τέλος της πολύχρονης βασιλείας του Σουλεϊμάν, η αντιζηλία μεταξύ των γιων του έγινε ιδιαίτερα έντονη. Επιπλέον, τόσο η Χουρέμ Σουλτάν όσο και ο μεγάλος βεζίρης Ρουστέμ Πασάς τον έστρεφαν κατά του Μουσταφά, ο οποίος και κατηγορήθηκε για πρόκληση αναταραχών. Κατά τη διάρκεια της εκστρατείας εναντίον της δυναστείας Σαφαβιδών στην Περσία το 1553, ο Σουλεϊμάν διέταξε την εκτέλεση του Μουσταφά.
Για αρκετά χρόνια μετά την εκτέλεση του γιου της, η Μαχιντεβράν έζησε μια πολυτάραχη ζωή. Μετακινήθηκε στην Προύσα, όπου βρισκόταν και ο τάφος του γιου της. Ζούσε μέσα στη φτώχεια, καθώς η ίδια δεν είχε κάποιο εισόδημα. Ωστόσο τα τελευταία χρόνια της ζωής της ξέφυγε από τη μιζέρια χάρη στον Σελίμ Β΄, τον γιο της Χουρέμ Σουλτάν, ο οποίος, αφού έγινε σουλτάνος το 1566, όρισε ένα μισθό για εκείνη. 
Πέθανε το 1581 από σοβαρή κατάθλιψη λόγω του θανάτου του παιδιού της, του Ηγεμόνα Μουσταφά, κάτι που την έκανε να μισήσει τον σουλτάνο Σουλεϊμάν Χαν. Ο μύθος λέει επίσης πως η Μαχιντεβράν Σουλτάν έδωσε όλες τις οικονομίες που της είχαν απομείνει μετά από την αποχώρησή της στην Προύσα σε έναν πασά του παλατιού, ο οποίος καταλάμβανε υψηλή διοικητική και στρατιωτική θέση στο παλάτι και στρεφόταν εναντίον της Χουρέμ Σουλτάν να την δηλητηριάσει προσπαθώντας να επιτύχει τον θάνατό της. Αυτή όμως είναι μόνο μία εκδοχή από τις τρεις που σχετίζονται με τον τρόπο με τον οποίο πέθανε η Χουρέμ Σουλτάν.